ત્યારે રાજાને બસો મનુષ્યો સાથે રાખીને વણઝારાને અને કૃષ્ણદાસના પિતાને ઘરે મોકલ્યા, અને કૃષ્ણદાસને રાજાએ કહ્યું કે તમે મારી પાસે રહો, તમે સત્યવાદી છો ત્યારે કૃષ્ણદાસ કહે મને શું કરશો? હું સાચું કહીશ એટલે બધાનો બૂરો બનીશ. આજનો સમય એવો જ છે. તેથી હું તો વૈરાગી થઈશ. હું પિતાના કામનો ન રહ્યો. એ પ્રકારે રાજાએ કૃષ્ણદાસને રાખવાનો ઘણો ઉપાય કર્યો, પરંતુ કૃષ્ણદાસ રહ્યા નહીં. પછી પિતાના સંગે ઘરે આવ્યા ત્યારે પિતાએ ચોરોને બોલાવીને પુત્રના બધા સમાચાર કહ્યા કે આ પુત્રે આપણી ખરાબી કરી છે. તેથી, હજાર રૂપિયા લાવો નહીં તો અમારા તમારા પ્રાણ જશે. ત્યારે એ ચોરોને હજાર રૂપિયા લાવી આપ્યા અને તેર હજાર ઘરમાંથી લઈને એ વણઝારાને ચૌદ હજાર રૂપિયા આપ્યા. અને લૂંટનો માલ દઈને એ વણઝારાને વિદાય કર્યો તે પછી એ રાજાએ બીજા હાકમે ‘ચીલોતરા’ ગામમાં મોકલ્યો.